Èxit de participació a l’acte públic per a explicar les festes
Sin fecha

Carcaixent

Més de 200 persones assistiren ahir de vesprada a l’acte públic organitzat per l’Ajuntament de Carcaixent per a explicar qüestions referents a les festes locals en matèria d’organització, programa d’activitats i pressupost. En primer terme, la regidora de Festes, Rosa Nicolau, va explicar les limitacions de temps i pressupost que havien tingut per a programar les festes: “com sabeu, després de prendre possessió, el Govern Municipal de Compromís va haver de posar-se ràpidament a la feina en qüestió de festes. Es tractava de muntar una programació que incorporara, en la mesura de les possibilitats, algunes de les característiques del model de festes a què  nosaltres aspirem. I ho havíem de fer tenint en compte els recursos i el temps disponible”.

Malgrat les limitacions, el nou govern municipal sí que ha començat a treballar per implantar unes línies bàsiques en matèria de festes en què s’espera continuar aprofundint perquè puguen estar presents en properes edicions. Així, la regidora va exposar que ja “s’han introduït elements que considerem importants, com la participació, i altres com la seguretat, el compliment de la legalitat, i la transparència a l’hora de prendre decisions. Aspectes que trobàvem a faltar en edicions anteriors i que considerem fonamentals per al model de festes a què aspirem”.

En la seua intervenció, Rosa Nicolau va anar explicant en quins aspectes s’havien començat a implantar el model de festes al qual aspira el nou govern. Referent a participació, la regidora va avançar la intenció de crear una Comissió de Festes per al 2016 on estigueren representats tots els col·lectius i agrupacions locals que així ho desitjaren. En esta línia, ja s’han començat a fer reunions amb diferents entitats locals per “conéixer el funcionament que havien tingut fins al moment i vore les propostes per a les festes locals que poden aportar”. Així, va aclarir que s’havia buscat integrar nous col·lectius dins del programa de festes, de la mateixa manera que alguns que fins ara participaven a les festes han vist reduïda la seua activitat o fins i tot traslladada fora dels dies de festes locals. La intenció, segons va explicar, és dotar de contingut d’oci i cultural la resta de l’any i no condensar-ho tot en la setmana de festes.

Un altre dels elements pel qual es vol apostar és la seguretat. El  nou equip de govern considera fonamental garantir les condicions mínimes de seguretat que marca la legislació, i reduir al màxim els riscos per a la població. En este punt, Rosa Nicolau va aprofitar per aclarir temes que han resultat polèmics, com ara el trasllat del Castell de la Descoberta, “canvi que s’ha acordat junt amb els responsables de la Confraria, en compliment de la normativa, per a garantir la seguretat de les persones i protegir el patrimoni”.  També, va introduir la intenció que es té d'augmentar el control sobre les discomòbils: “l’objectiu és possibilitar la diversió al voltant de la música, sense que es produïsca un consum abusiu d’alcohol”. D’esta manera, per a enguany s’ha apostat per reduir els punts de venda de begudes, i també per posar-los un poc més separats de la zona de ball. En últim terme, la regidora de Festes es va referir a l’aposta per la transparència del nou equip de govern a l’hora de programar les festes: “hem introduït alguns canvis en el model de contractació, buscant sempre processos més transparents i clars”. El canvi, com va matisar, no va a resultar fàcil ja que no hi ha tècnics especialitzats en matèria de festes a l’Ajuntament; així i tot, sí que va explicar que  “la major part de les contractacions s’han fet per invitació demanant una sèrie de requisits, i amb la presentació de diversos pressupostos. Com per exemple, la contractació de la pirotècnia, les discomòbils, o el llibre de festes”.

Després de la intervenció de la regidora de Festes, es va obrir un torn de preguntes en què els assistents van poder plantejar els seus dubtes sobre qüestions més concretes al voltant del llibre de festes, la seguretat dels focs d’artifici o la ubicació de les discomòbils. A més a més, també van participar-hi els regidors responsables de les àrees de Cultura, Turisme i Joventut, Lourdes Castelló, Paula Lozano i Natxo Escandell, per explicar les noves propostes per a les festes d'enguany com són les Nits de Patrimoni o el sopar d'entrepà coorganitzat amb el Ral·li Humorístic per a l’11 d’octubre.